送宋宏甫出守邠州
作者：趙鼎臣
朝代：宋

paragraphs: 前年謬入文昌裏，堆案簿書如黑蟻。
左鳬右鶩去復來，大叫發狂那得止。
開眼忽見同舍郎，英氣律兀髯而長。
時於談間出妙語，似濯大暑遭風凉。
自夸才高足餘刃，屢以豪篇相折困。
我衰嚄唶安可當，晉甲未興齊已遯。
今年別我西入關，意氣崢嶸喜動顔。
秦山渭水笑談裏，劍閣峨嵋指顧間。
古公去後風俗好，南畝勸耕農事早。
一篇七月是圖經，不待下車心已了。
髯卿故自讀書人，想有仁風慰彼民。
班取新詩一千首，閉閣莫開長飲酒。